La mostra de consum responsable a la plaça de Joaquim Folguera apel·lava a desconnectar de l’Ibex-35\nVista general de l'activitat a la plaça de Joaquim Folguera ©Juanjo Compairé\nHi ha alternatives al consum capitalista? El passat dissabte 16 de febrer es va celebrar una mostra de consum responsable a la plaça Joaquim Folguera organitzada pel CDR de Cassoles sota el lema “Consum Responsable per la República”. Aquesta mostra apel·lava a “desconnectar de l’Ibex-35” i a revisar el nostre consum del dia a dia per fer-lo de forma crítica i responsable. La mostra va agrupar a una dotzena d’entitats, moltes d’elles vinculades a l’economia social i solidària: la Cooperativa Catalana de Serveis Financers, Som Mobilitat, Som Energia, Opcions, Germinal, Parlem.cat, Mútua.cat, CatGas, SSG Coopera i la Cooperativa Premsa local El Jardí. També va comptar amb la presència d’Arran Cassoles, la CUP de Sarrià-Sant Gervasi i el propi CDR de Cassoles.\nDurant tot el matí, les paradetes van comptar amb veïns i curiosos que van acostar-se a conèixer les iniciatives que s’hi exposaven. A més, des de SSG Coopera vam participar activament amb la xerrada de l’Enric Capdevila que va servir també de presentació de la nova Guia de Consum de Sarrià-Sant Gervasi. Aquesta guia és una proposta de SSG Coopera per fer visibles les iniciatives i projectes del districte que ofereixen productes i serveis d’una manera alternativa.\nL’economia Social i Solidària, una alternativa que ja existeix\nLa paraula economia, derivada del grec oiko-nomos (casa-normes) per tant, normes de la casa o organització de la casa; no respon actualment al seu significat primigènit. De fet, en un inici la paraula nomos significava “repartiment equitatiu”, fet que entronca molt més amb les idees actuals de l’economia social i solidària que amb la deriva neoliberal actual. En aquest sentit l’economia social i solidària ha esdevingut un ecosistema de pràctiques, moviments i fenòmens que volen transformar les relacions socials actuals posant la sostenibilitat de la vida i el medi ambient al centre i desbancant el lucre de l’activitat principal de l’economia. I ho fa sota fórmules diferents, cooperatives, associacions, fundacions, mutualitats… en definitiva projectes d’emprenedoria social, col·lectiva i transformadora.\nEn aquest sentit destaquem sis eixos sobre els que pivoten aquestes pràctiques:\nConsum responsable: Iniciatives que qüestionen el consum superflu i excessiu, i que proposen alternatives i un consum que treballin pels nostres valors: Opcions.org, Pam a Pam, etc.\nEconomies comunitàries: formes col·lectives basades en la feina conjunta, desbancant la moneda de l’intercanvi i que fan una aposta per promoure la pertinença a la comunitat: horts comunitaris, grups de consum, xarxes d’intercanvi, bancs del temps o grups de criança compartida: Espai Nats, Germinal Coop, BarriStop…\nEconomia basada en els comuns: iniciatives que gestionen béns comunitaris des de la comunitat: boscos comunals, gestió ciutadana: Casa Orlandai o Vil·la Urània…\nEconomia feminista i economia de les cures: Col·lectius que aposten per una visió reproductiva de la vida, que faci possibles vides que mereixin ser viscudes, posant en primer pla la invisibilitzada economia de les cures i denúncia del sistema patriarcal: Mujeres Latinas, assemblees de dones com La Pira Feminista, Comitès de Vaga 8M…\nEconomia col·laborativa: basada en plataformes tecnològiques digitals, lògica de compartir: wikipedia, couchsurfing, Lendi app…\nEconomia circular: Iniciatives que aposten per un nou model de la gestió dels recursos i els residu, com és el projecte porta a porta de Sarrià, iniciatives contra el malbaratament alimentari (Xarxa d’Aliments de Sarrià), etc.\nPartim de la premissa que mentre la democràcia ens fa votar cada 4 anys nosaltres votem cada dia: cada consum és un vot, i des que naixem fins que morim fem milions de vots. Participar-hi és revisar aquests vots i implicar-nos activament en els col·lectius i les entitats que hi treballen. Per exemple:\nAl matí quan ens llevem, obrim el llum, mirem el mòbil, ens dutxem… què hi ha darrere d’aquestes accions? Monopolis d’energia, telecomunicacions, aigua… Però tenim alternatives de consum amb cooperatives locals com Som Energia, Eticom Som Connexió o Guifi.net, la xarxa de telecomunicacions, oberta, lliure i neutral, sense fils, més gran del mon, amb 35.200 nodes actius. En aquest sentit, aquesta setmana se celebren el Mobile Social Congress i el IV Congrés de Sobirania Tecnològica (SobTec) iniciatives que promouen una altra visió alternativa de com ens relacionem amb les tecnologies i que ens avisen que el malson d’orwell ja existeix.\nQuan esmorzem, dinem o sopem, com i on hem comprat els aliments? Tenim cooperatives de consum com Germinal al Farró i Can Pujades a Vallvidrera, o el Coopmercat a Sarrià: productes ecològics i de proximitat. Tenim alternatives també en el camp de les finances i la moneda social: banca ètica (FETS, Coop57, Fiare), assegurances (Arç Cooperativa), etc.\nTambé quan llegim notícies podem apostar per models diferents, com la cooperativa Diari El Jardí, La Directa, Sentit Crític… I fins i tot en l’habitatge podem buscar alternatives com les cooperatives en cessió d’ús, amb Sostre Cívic, o a través de projectes d’okupació o masoveria com Can Masdeu, La MULA, etc.\nI finalment quan pensem en la roba, podem buscar roba de segona mà, com la botiga Engrunes de Sant Gervasi, el Renova la teva Roba que impulsen molts Centres Cívics i altres mercats d’intercanvi com fan moltes escoles com l’Orlandai.\nTotes aquestes iniciatives estan en creixement i van teixint un mercat social cada cop més complet. Això permet que els nostres diners treballin amb la nostra ètica i els nostres valors i, el que és més important, ens aporten una vida de qualitat, centrada en el territori i en les relacions de proximitat. Nosaltres manem, t’animes a votar amb nosaltres?


Desenllaç en espera\nL’estrena de la sisena i última temporada de ‘Better Call Saul’ es retarda al primer trimestre del 2022 pels contratemps de producció derivats de la crisi sanitària.\nActualitzada 03/03/2021 a les 06:47\nUn dels esdeveniments televisius més esperats del 2021 haurà d’esperar. A causa dels retards en la producció derivats de la pandèmia del coronavirus, la sisena i última temporada de Better Call Saul no va poder arrencar el rodatge la tardor de l’any passat. Per tant, els terminis s’han trastocat i les càmeres no començaran a gravar fins d’aquí a unes setmanes, la qual cosa ha provocat el desplaçament de la seva estrena.\nEn realitat, AMC no havia fixat una data concreta per al llançament d’aquest desenllaç, però la seva arribada s’esperava per a aquest any. No obstant això, el màxim mandatari d’AMC Networks, Josh Sapan, ha volgut relaxar les expectatives en comunicar els plans de la companyia per a la preqüela de Breaking Bad: “Sembla probable que, a hores d’ara, Better Call Saul es mogui al primer trimestre del 2022. Aquí és on el situem ara mateix.”\nMentre el lliurament final de Better Call Saul, que comptarà amb tretze episodis i amb el retorn de Vince Gilligan, es farà esperar, AMC ha volgut ressaltar que la franquícia The Walking Dead ha recuperat finalment el ritme de producció habitual: “Tenim el calendari d’aquesta història més carregat que mai, amb el retorn de The Walking Dead, amb Fear The Walking Dead a tot ritme i amb la segona temporada de The Walking Dead: World Beyond a punt d’estrenar-se”, han indicat des de la companyia.


Pla de barris La Maurina - Ajuntament de Terrassa\nConstrucció del nou equipament cívic i reforma de la plaça de la maurina i dels carrers de l'entorn.\nConstrucció del nou equipament cívic, reforma de la plaça i de l'entorn\nEl Pla de Barris és una actuació integral que es va preveure inicialment pel període 2008-2012. Posteriorment s'han aprovat dues pròrrogues de manera que la vigència del pla s'ha ampliat al període 2008-2018. Durant aquests anys s'injectarà 16 milions d'euros al barri. La inversió generarà canvis importants al barri des del punt de vista de la seva aparença amb millores als carrers i places o un nou equipament a la Plaça del barri, però també des del punt de vista de les dinàmiques socials amb el treball sobre la convivència i la dinamització comercial i econòmica.\nL'Ajuntament de Terrassa i la Generalitat de Catalunya aporten els fons necessaris per a aquest programa, finançant a parts iguals el projecte.\nPròrroga del Projecte 2008-2018\nEl Projecte d'Intervenció Integral de La Maurina, inicialment, tenia una durada de 4 anys (2008-2012). No obstant això, l'any 2012 la Junta de Govern Local acordà sol•licitar una pròrroga per a l'execució del projecte per un període de dos anys i aprovà un nou pla econòmic-financer 2008-2014.\nAl llarg d'aquest dos primers anys de pròrroga va continuar en funcionament l'espai Punt Maurina i diferents programes adreçats al col•lectiu de joves, als nuclis familiars i als infants, així com el programa pel foment de la convivència i el de mediació i assistència a les comunitats de veïns. També aquells destinats a donar suport al conjunt del projecte en aspectes administratius, econòmics i de comunicació.\nPel que fa a les actuacions urbanístiques pendents, cal destacar com a obres d'execució del projecte d'urbanització de la Pl. de la Maurina i la construcció d'un nou equipament.Altres actuacions urbanístiques de menor quantia són l'adequació de passatges i la millora de la permeabilitat dels equipaments.\nEl Decret 53/2012 amplia la possibilitat de prorrogar la durada dels projectes quatre anys més de manera que els diferents Plans de Barris es puguin executar amb un finançament més dilatat. Així, en data 17 de desembre de 2014 la Junta de Govern Local va aprovar la sol•licitud d'una nova pròrroga a la Generalitat de Catalunya per un període de quatre anys més, fins a finals de l'any 2018.\nLa justificació de la nova sol·licitud de pròrroga es basa, d'una banda en el compromís municipal d'execució total del projecte -del que resten accions per completar-, i d'altra banda, en la persistència d'aspectes desfavorables al territori –agreujats per la crisi dels darrers anys- que requereixen de la continuïtat i el suport directe als veïns i veïnes del barri pel que fa als programes de caire social.\nDocument pròrroga 2015-2018\nVeure notícies d'interès


El congrés escapça la PNL en defensa del plurilingüisme\nEl congrés espanyol ha aprovat només tres punts de la proposició no de llei en defensa del plurilingüisme que havien presentat entitats socials i culturals dels Països Catalans, el País Basc, Galícia, Astúries i l’Aragó. Els fragments aprovats han comptat amb els vots a favor del PSOE, un dels quals és especialment rellevant, ja que demana la recepció recíproca de mitjans de comunicació en el mateix espai lingüístic, dins les fronteres administratives i fora.\nTambé han votat a favor del text Unides Podem, ERC, JxCat, el PDECat, la CUP, el PNB, EH Bildu, el BNG, Compromís i Més País.\nEls altres dos punts demanen impulsar i donar suport a reformes estatutàries per l’oficialitat de les llengües pròpies que encara no són oficials en una part o la totalitat del territori on es parlen; i un respecte real al plurilingüisme de tots els poders de l’estat.\nEls punts rebutjats demanaven que les llengües pròpies gaudissin del mateix reconeixement que el castellà, ha estat tombat; garantir que els funcionaris que prestin serveis en territoris amb una llengua pròpia la coneguin; o que l’administració de l’estat funcioni en les diferents llengües independentment de la seva ubicació física, tot assenyalant òrgans com el congrés dels diputats, el TC, el Suprem o l’Audiència espanyol.


La profecia de l'E-Commerce - Grafix\n09 oct. 2012 La profecia de l’E-Commerce\nEscrit a les 16:20h a les categories Comerç electrònic\tper\tadmin\nA hores d’ara qui no ha sentit parlar de la famosa profecia maia que pronostica la fi del món per al proper 21 de desembre. Pots creure o no en ella, la veritat és que últimament s’ha posat de moda això de les prediccions.\nEn Grafix Gestió Informàtica no volem ser menys, per això hem fet la nostra pròpia profecia sobre el comerç electrònic. Probablement juguem amb una mica d’avantatge respecte nostres amics els maies, ja que exposem dades extretes d’estudis realitzats per empreses especialistes del sector.\nAquí va la nostra profecia sobre el comerç electrònic:\n– Segons eMarketer durant aquest 2012 les vendes en línia creixeran un 18% (de 12.672.000 d’euros a 15.056).\n– Segons un estudi de Forrester, el 2014 més de 190 milions d’europeus compraran a través d’Internet.\n– El 2015 més del 50% de la població realitzarà compres en línia i 3 de cada 10 pimes tindrà una botiga online. Dades presentats per l’Institut Espanyol de Comerç Exterior (ICEX) en col · laboració de l’empresa eMarket Services.\n– En 2016 està previst que el comerç electrònic generi el doble d’ingressos respecte al 2011, arribant a una xifra de 24.308.000 d’euros. Així ho afirma David Chaus, director de Trusted Shops Internacional.\nPots creure o no en aquestes dades, el que és segur (amb el permís dels maies) que durant els propers anys les vendes en línia creixeran d’una manera espectacular i les empreses han d’estar preparades per aprofitar tots els beneficis que ofereix el comerç electrònic.\n18 razones de peso para apostar por el e-commerce(Puro Marketing)


Ruta QuintoTapa l'Hospitalet\nPàgina d'inici\tAgenda\tRuta QuintoTapa l'Hospitalet\nDel 20 de febrer de 2014 al 16 de març de 2014 - L'Hospitalet de Llobregat (Barcelonès)\nTapa QuintoTapa-L'Hospitalet de Llobregat\nDesprés dels èxits del QuintoTapa Pota Blava el Prat 2013 i el QuintoTapa Cornellà 2013, la gastronomia aterra a l’Hospitalet de Llobregat amb la primera edició del QuintoTapa.\nEs tracta d'una ruta i concurs de tapes per bars i restaurants de l'Hospitalet de Llobregat que té l'objectiu de dinamitzar i promoure la restauració local i el producte de qualitat autòcton. Enguany hi participen 25 bars i restaurants on es podran tastar diferents tapes innovadores i amb productes de temporada. Els bars i restaurants que hi participen faran una doble proposta de degustació: la tapa Km 0 (de 3 euros) i la tapa especialitat de la casa (de 2,5 euros) amb un Quinto Moritz, patrocinador d’aquesta ruta gastronòmica.\nAmb la intenció de continuar donant suport a restauradors i clients, el QuintoTapa vol atorgar diferents premis durant la ruta. Per motivar que els clients facin ciutat, la ruta ha dividit l’Hospitalet en tres zones i sobre aquesta divisió, i utilitzant la cartilla de participació/tapaport, hi haurà diferents premis segons la quantitat de tapes consumides a cada zona i segons les zones recorregudes. La persona que ompli el Tapaport Or podrà escollir la millor tapa popular i el millor cambrer, a més d’entrar en el sorteig d’un viatge a Roma, i el Tapaport Argent dóna accés a entrar al sorteig d’un àpat per a 4 persones a la cerveseria de la Fàbrica Moritz Barcelona.\nConsulta el Web del QuintoTapa per accedir a tota la informació de l'oferta de les tapes i dels establiments participants


Localnúm. 59 -novembre- 2011\nVull donar-vos les gràcies públicament i aprofito la tribuna que em brinda l’espai de participació de la vostra revista Emporion per expressar-les.\nGràcies pel record que heu tingut a la persona i obra del meu pare Joan Fuster Gimpera, que des del dia 4 de setembre descansa a la pau eterna.\nGràcies a tots i cadascun dels que feu possible que surti a la llum la revista Emporion, molt especialment a Jaume Bassa, que signa l’editorial, a Joan Surroca i Sens per l’article “El meu Joan Fuster”, solament el títol ja ho diu tot, a Jordi Bellapart pel vídeo, magnífic com sempre, i a Santi Sató per la notícia com a recordatori.\nTot això no fa res més que confirmar-me l’estimació que li teníeu. Però també puc assegurar-vos que era recíproca.\nGràcies per tirar endavant aquesta publicació, història viva de Torroella, per ser tan participativa, oberta, plural i propera, és com un alè d’aire fresc en un món on per desgràcia predominen les notícies que si no són catastròfiques són negatives.\nGràcies per haver continuat la il·lusió d’aquells valents que el 1915 s’atrevien a publicar el primer número de la revista Emporion. Us imagineu si ara la poguessin veure amb el format de les noves tecnologies? Ben segur que estarien satisfets i orgullosos tant d’ella mateixa com dels qui en aquesta 3a època fan possible que surti cada mes puntualment.\nEndavant, que els vents siguin favorables, us ho mereixeu.\nEl passat diumenge 25 de setembre Gent del Ter va mostrar els valors paisatgístics del Montgrí a una vintena de persones convençudes del gran potencial econòmic i turístic d’aquesta zona, encara per aprofitar però d’una forma que ha de superar la ja caduca cultura de la totxana, la qual ens ha portat a aquesta greu crisis, tot i que nombrosos polítics i empresaris s’entesten a negar-ho o senzillament corren una cortina de fum, esperant que algun dia es torni a construir indiscriminadament.\nTant ens costa aprendre dels propis errors que, ja arribats a la Torre Moratxa i tot contemplant l’esplèndid paisatge que atrau milers de turistes, una de les persones que es va afegir a l’excursió va anunciar que es vol desencallar el projecte d’urbanització dels aiguamolls situats a davant de Santa Maria del Mar, únic connector actual de les Maures amb els aiguamolls del Baix Ter, zona coneguda com Els Salats. Una vegada més un intent de projectar més cases que quedaran buides, un paisatge que es vol malmetre, malgrat ser, com ha defensat reiteradament Gent del Ter, un punt emblemàtic de la plana de l’Estartit.


QUI SOM? | @meetingranollers\nLa Neus té un increïble do de gents i esperit comercial. Des dels seus inicis com a guía turística, passant per empreses com Keytel, Hotel Alimara i Hotel Princesa Sofía, ha sabut prestar servei al client comprometent-se sempre amb els objectius i valors de l’empresa.\nApassionada de la vida en qualsevol faceta: gastronomia, moda, viatges, teatre… De somriure fàcil, sempre tindrà temps per prendre un cafè i parlar, aportant matissos interessants.\nCoincideix amb la seva sòcia Laura en el projecte d’obertura del buc insígnia de la companyia Hesperia, l’Hotel Hesperia Tower, i a partir de llavors creen la seva pròpia empresa, OuiSellyou.\nMòbil: +34 647 530 007\nDesprés d’acabar els estudis de Publicitat i Relacions Públiques, es va iniciar en el camp comercial a la cadena Derby Hotels.\nDurant anys ha treballat en Palaus de Congressos i Hotels de Barcelona, aportant visió de negoci, sentit comercial i rigurositat.\nQuan no està treballant en algún projecte de comercialització, la trobaràs pel Camí de Ronda, llegint o assajant receptes de cuina al so de la bona música i amb una copa de bon vi negre.\nCoincideix amb la seva sòcia Neus en el projecte d’obertura del buc insígnia de la companyia Hesperia, l’Hotel Hesperia Tower, i a partir de llavors creen la seva pròpia empresa, OuiSellYou.\nMòbil: +34 639 367 862\nEva és diplomada en el grau de Turisme i gestió de l’oci per la escola universitària del Maresme Tecnocampus- UPF. Durant el 2016 ha cursat un Màster en Innovació en la Gestió Turística de Destins Urbans al CETT- Barcelona.\nHa realitzat practiques en diversos establiments com ara albergs i oficines de turisme.\nActualment és la persona responsable de la Oficina de Turisme de Granollers tot donant sortida a la seva vessant d’atenció i servei al client. Junt amb la resta de l’equip treballa amb l’objectiu que Granollers esdevingui una destinació MICE coneguda.\nPersona amb motivació per aprendre coses noves, organitzada i responsable, li agrada viatjar, conèixer noves cultures i idiomes.\nMòbil: +34 646 873 378


BLOG BARRI DEL PORT: Recuperar els regidors de barri, un reclam al proper plenari municipal\nLa consellera convergent Cristina Guzmán explica que dos mesos després que se signés el pacte entre PSC i PP, l’equip de govern va eliminar aquesta figura. Qualifica la decisió “d’un greu error que va en detriment del foment de la política de proximitat”.\nSegons Guzmán, en els darrers sis mesos, des que es va eliminar la figura del regidor de barri, no s’ha posat en marxa cap mena d’alternativa per atendre les demandes de cada zona de la ciutat. Creu que és necessari recuperar la figura del regidor ja que l’objectiu és que les entitats veïnals, socials i culturals de cada barri disposin d’un interlocutor eficaç que els acompanyi en el seu dia a dia. En aquest sentit, Guzmán ha recordat que el plenari municipal del passat 25 de gener va aprovar per unanimitat la moció perquè l’Ajuntament impulsi la creació d’una Taula Interdisciplinària d’Entitats a cada barri de la ciutat.\nPublicat per Adrià Recasens a les: 22:39